Document ID: 32007R0129

ΚΑΝΟΝΙΣΜΌΣ (ΕΚ) αριθ. 129/2007 ΤΟΥ ΣΥΜΒΟΥΛΊΟΥ
της 12ης Φεβρουαρίου 2007
που προβλέπει δασμολογική ατέλεια για συγκεκριμένα φαρμακευτικά δραστικά συστατικά που φέρουν «διεθνή κοινόχρηστη ονομασία» (INN) της Παγκόσμιας Οργάνωσης Υγείας και συγκεκριμένα προϊόντα που χρησιμοποιούνται για την παραγωγή τελικών φαρμακευτικών προϊόντων και που τροποποιεί το παράρτημα I του κανονισμού (ΕΟΚ) αριθ. 2658/87
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133,
την πρόταση της Επιτροπής,
Εκτιμώντας τα ακόλουθα:
(1)
Κατά τη διάρκεια των διαπραγματεύσεων του Γύρου της Ουρουγουάης, η Κοινότητα και ορισμένες χώρες συμφώνησαν ότι θα πρέπει να χορηγηθεί δασμολογική ατέλεια σε φαρμακευτικά προϊόντα που εμπίπτουν στο κεφάλαιο 30 του εναρμονισμένου συστήματος (ΕΣ) και στις κλάσεις του ΕΣ 2936, 2937, 2939 και 2941 καθώς και σε καθορισμένα φαρμακευτικά δραστικά συστατικά που φέρουν «διεθνή κοινόχρηστη ονομασία» (INN) από την Παγκόσμια Οργάνωση Υγείας, σε συγκεκριμένα άλατα, εστέρες ή ένυδρες ενώσεις αυτών των ΙΝΝ, και σε καθορισμένα ενδιάμεσα προϊόντα που χρησιμοποιούνται για την παραγωγή και την παρασκευή τελικών προϊόντων.
(2)
Τα αποτελέσματα των συζητήσεων, όπως αναφέρεται στα πρακτικά των συζητήσεων, ενσωματώθηκαν στα προγράμματα δασμών των συμμετεχόντων, που προσαρτώνται στο πρωτόκολλο του Μαρακές της ΓΣΔΕ 1994.
(3)
Οι συμμετέχοντες κατέληξαν στο συμπέρασμα ότι οι εκπρόσωποι των μελών του ΠΟΕ, που είναι μέρη των πρακτικών των συζητήσεων, θα πρέπει να συνεδριάζουν υπό την αιγίδα του Συμβουλίου Εμπορευματικών Συναλλαγών του ΠΟΕ, κατά κανόνα τουλάχιστον μία φορά ανά τρία έτη προκειμένου να αναθεωρούν τα πρακτικά του προϊόντος με σκοπό να συμπεριλάβουν, συναινετικά, πρόσθετα φαρμακευτικά προϊόντα οι δασμοί των οποίων καταργούνται.
(4)
Κατά τη διάρκεια τριών αναθεωρήσεων αυτού του είδους, εξήχθη το συμπέρασμα ότι, σε ορισμένο αριθμό πρόσθετων INN και ενδιάμεσων προϊόντων που χρησιμοποιούνται για την παραγωγή και την παρασκευή τελικών φαρμακευτικών προϊόντων, θα πρέπει να χορηγηθεί δασμολογική ατέλεια, ότι ορισμένα από αυτά τα ενδιάμεσα προϊόντα θα πρέπει να μεταφερθούν στον κατάλογο των INN και ότι ο κατάλογος των καθορισμένων προθημάτων και επιθημάτων για άλατα, εστέρες και ένυδρες ενώσεις των INN θα πρέπει να επεκταθεί.
(5)
Ο κανονισμός (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (1), θέσπισε συνδυασμένη ονοματολογία («ΣΟ»), και καθόρισε τους συμβατικούς δασμούς του κοινού δασμολογίου.
(6)
Συνεπώς, ο κανονισμός (ΕΟΚ) αριθ. 2658/87 θα πρέπει να τροποποιηθεί αναλόγως,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Από την 1η Ιανουαρίου 2007, η Κοινότητα επεκτείνει τη δασμολογική ατέλεια για τις INN που απαριθμούνται στο παράρτημα Ι.
Άρθρο 2
Από την 1η Ιανουαρίου 2007, ο κατάλογος των προθημάτων και επιθημάτων που, σε συνδυασμό με τις INN, περιγράφουν τα άλατα, τους εστέρες και τις ένυδρες ενώσεις των INN, τα οποία είναι επίσης επιλέξιμα για δασμολογική ατέλεια, με την προϋπόθεση ότι μπορούν να καταταγούν στην ίδια εξαψήφια διάκριση του ΕΣ όπως και η αντίστοιχη INN, αντικαθίσταται από τον κατάλογο του παραρτήματος II.
Άρθρο 3
Από την 1η Ιανουαρίου 2007, η Κοινότητα επεκτείνει επίσης τη δασμολογική ατέλεια στα ενδιάμεσα προϊόντα που χρησιμοποιούνται στην παραγωγή και την παρασκευή των φαρμακευτικών προϊόντων που απαριθμούνται στο παράρτημα III.
Άρθρο 4
Από την 1η Ιανουαρίου 2007, τα ενδιάμεσα προϊόντα που απαριθμούνται στο παράρτημα IV δεν αποτελούν πλέον αντικείμενο δασμολογικής ατέλειας.
Άρθρο 5
Τα παραρτήματα 3, 4 και 6 του τμήματος II του τρίτου μέρους του παραρτήματος I του κανονισμού (ΕΟΚ) αριθ. 2658/87 (Κατάλογος φαρμακευτικών ουσιών που πληρούν τις προϋποθέσεις για δασμολογική ατέλεια) τροποποιούνται αναλόγως.
Άρθρο 6
Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 12 Φεβρουαρίου 2007.

Labels: 0
3
15